送稀上人還石門
作者：釋德洪
朝代：宋

paragraphs: 海昏石門在深谷，排闥千峰如觸鹿。
崫然獨秀一峰高，自與千山作眉目。
曾學關西一味禪，衆中雜遝多豪賢。
如今此老成新塔，但有樓閣如當年。
道人今作石門客，須眉尚带芳鮮色。
冷齋說我舊遊處，夢魂夜渡脩江碧。
朝來秋聲發舟樹，羡君先我山中去。
故人問我歸何時，試令哦我送行詩。